
În conformitate cu prevederile Regulamentului Camerei Deputaţilor, republicat, cu modificările şi completările ulterioare, vă înaintăm, alăturat, Raportul comun asupra propunerii legislative privind combaterea consumului de droguri în trafic, precum şi în cazul persoanelor care lucrează în domenii ce prezintă riscuri crescute pentru siguranţa, securitatea şi sănătatea terţilor, transmis pentru dezbatere în fond, Comisiei pentru transporturi şi infrastructură şi Comisiei pentru sănătate şi familie, cu nr.P.L.x 49/2014 din 17 februarie 2014.
În raport cu  obiectul şi conţinutul său, propunerea legislativă face parte din categoria legilor ordinare.

                    PREŞEDINTE,                                             PREŞEDINTE,

                      Mihai Lupu                                                 Rodica Nassar                                                  

R A P O R T  C O M U N
asupra propunerii legislative privind combaterea consumului de droguri în trafic, precum şi în cazul persoanelor care lucrează în domenii ce prezintă riscuri 
crescute pentru siguranţa, securitatea şi sănătatea terţilor
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru transporturi şi infrastructură şi Comisia pentru sănătate şi familie au fost sesizate în fond cu dezbaterea propunerii legislative privind combaterea consumului de droguri în trafic, precum şi în cazul persoanelor care lucrează în domenii ce prezintă riscuri crescute pentru siguranţa, securitatea şi sănătatea terţilor, transmis cu P.L.x493/2014 din 17 februarie 2014 şi înregistrat la comisii sub nr.4c-26/8/2014 din 18 februarie 2014, respectiv nr.4c-8/121/2014 din 18 februarie 2014.

Conform dispoziţiilor art.75 alin.(1) din Constituţia României, republicată, şi ale art.92 alin.(1) din Regulamentul Camerei Deputaţilor, republicat, cu modificările şi completările ulterioare , Camera Deputaţilor este Cameră decizională.

Propunerea legislativă a fost respinsă de Senat în şedinţa din 11 februarie 2014.

Propunerea legislativă a fost avizată favorabil de Consiliul Legislativ, cu adresa nr.1040 din 27 septembrie 2013.

Propunerea legislativă a fost avizată negativ de Comisia juridică, de disciplină şi imunităţi, cu adresa nr.Plx 49/05.03.2014, de Comisia pentru buget, finanţe şi bănci, cu adresa nr.4c-2/76/19.03.2014, şi de Comisia pentru apărare, ordine publică şi siguranţă naţională, cu adresa nr.4c-12/33/25.02.2014.

Guvernul României, în punctul său de vedere transmis cu adresa nr.113/24.01.2014, nu susţine adoptarea acestei propuneri legislative.

Propunerea legislativă are ca obiect de reglementare crearea cadrului legal pentru combaterea consumului de droguri în trafic, precum şi în cazul persoanelor care lucrează în domenii ce prezintă riscuri crescute pentru siguranţa şi securitatea terţilor.
În conformitate cu prevederile art. 61 şi 63 din Regulamentul Camerei Deputaţilor, republicat, cu modificările şi completările ulterioare, membrii Comisiei pentru sănătate şi familie au examinat propunerea legislativă şi documentele conexe, în şedinţa din data de 27 mai 2014.

Membrii Comisiei pentru transporturi şi infrastructură au examinat propunerea legislativă şi documentele conexe, în şedinţa din data de 11 iunie 2014.
Din numărul total de 18 membri ai Comisiei pentru sănătate şi familie au participat la şedinţă 16 deputaţi, respectiv 18 deputaţi din totalul de 20 membri ai Comisiei pentru transporturi şi infrastructură.

În urma dezbaterilor, membrii Comisiei pentru transporturi şi infrastructură şi cei ai Comisiei pentru sănătate şi familie au hotărât, cu unanimitate de voturi, să propună plenului Camerei Deputaţilor respingerea propunerii legislative privind combaterea consumului de droguri în trafic, precum şi în cazul persoanelor care lucrează în domenii ce prezintă riscuri crescute pentru siguranţa, securitatea şi sănătatea terţilor, din următoarele considerente:

- măsurile de prevenire şi combatere a consumului de droguri sunt deja prevăzute în Legea nr.143/2000 privind prevenirea şi combaterea traficului şi consumului ilicit de droguri, cu modificările şi completările ulterioare;
- procedura evaluării cerinţelor psihice şi fizice în vederea eliberării permisului de conducere sau în vederea reînnoirii este deja instituită de Ordonanţa de urgenţă a Guvernului nr.195/2002 privind circulaţia pe drumurile publice, republicată, cu modificările şi completările ulterioare;
- nu respectă cerinţele impuse de Legea nr.24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare, potrivit cărora în procesul de legiferare este interzisă instituirea aceloraşi regelementări în mai multe articole sau alineate din acelaşi act normativ ori în două sau mai multe acte normative.
În raport de obiectul şi conţinutul său, propunerea legislativă face parte din categoria legilor ordinare.

                     PREŞEDINTE,                                         PREŞEDINTE,

                      Mihai Lupu                                              Rodica Nassar                   

   SECRETAR,                                            SECRETAR,

           Iosif Moldovan                                           Florin Buicu       
Consultant parlamentar, Monica Tudor                                                                        Consilier parlamentar, Cristina Bologan                          

